CELEX: 62020TN0032
Language: fi
Date: 2020-01-14 00:00:00
Title: asia T-32/20: Kanne 14.1.2020 – Buxadé Villalba ym. v. parlamentti

9.3.2020   
            
            
               FI
            
            
               Euroopan unionin virallinen lehti
            
            
               C 77/56
            
         
      Kanne 14.1.2020 – Buxadé Villalba ym. v. parlamentti
      (asia T-32/20)
      (2020/C 77/78)
      Oikeudenkäyntikieli: espanja
      
         Asianosaiset
      
      
         Kantajat: Jorge Buxadé Villalba, María Esperanza Araceli Aguilar Pinar ja Hermann Tertsch Del Valle-Lersundi (edustaja: asianajaja M. Castro Fuertes)
      
         Vastaaja: Euroopan parlamentti
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  kumoamaan päätöksen tunnustaa Don Carles Puigdemont i Casamajólle ja Don Antoni Comín i Olivereselle Euroopan parlamentin jäsenen asema
               
            
                  —
               
               
                  määräämään kaikista tällaisen aseman vaikutusten keskeyttämisestä ja jo aiheutuneiden vaikutusten peruuttamisesta
               
            
                  —
               
               
                  määräämään kaikkien sellaisten palvelusten tarjoamisesta tehtyjen sopimusten raukeamisesta, jotka Carles Puigdemont i Casamajó ja Don Antoni Comín i Oliveres ovat tehneet avustajien, neuvonantajien, apulaisten ja kolmansien kanssa
               
            
                  —
               
               
                  määräämään Carles Puigdemont i Casamajón ja Antoni Comín i Oliveresin palauttamaan kaikki rahasummat, jotka he ovat saaneet Euroopan parlamentilta laittomassa asemassaan Euroopan parlamentin jäseninä, niiden lajista ja suuruudesta riippumatta, ja Euroopan parlamentin kolmansille suorittamat summat minkä tahansa palvelusten tarjoamisesta avustajien, neuvonantajien, apulaisten ja kolmansien kanssa tehtyjen sopimusten perusteella
               
            
                  —
               
               
                  toissijaisesti toteamaan, ettei Euroopan parlamentin jäsenen tehtävä ole yhteensopiva itsenäisen hallintoalueen lainsäädäntöelimen jäsenen tehtävän kanssa ja toteaa, ettei heillä ollut oikeutta saada mitään korvauksia 2.7.2019 alkaen virkaan astumiseen saakka, ja määrää tällaisten korvausten palauttamisesta viivästyskorkoineen, jos niitä on saatu, ja
               
            
                  —
               
               
                  velvoittamaan Euroopan parlamentin korvaamaan oikeudenkäyntikulut, jos kanne hyväksytään.
               
            
         Oikeudelliset perusteet ja pääasialliset perustelut
      
      Kantajat vetoavat kanteensa tueksi neljään kanneperusteeseen.
      
                  1.
               
               
                  Ensimmäinen kanneperuste, joka perustuu Euroopan parlamentin jäsenten valitsemisesta 20.9.1976 annetun säädöksen 8 ja 12 artiklan rikkomiseen Espanjan vaalilainsäädännön mukaisesti.
                  
                              —
                           
                           
                              Kantajat väittävät tältä osin, että mainitun säädöksen mukaisesti Euroopan parlamentin vaaleihin sovelletaan jokaisessa jäsenvaltiossa kansallisia säännöksiä ja että yleisestä vaalijärjestelmästä annetun lain (Ley Orgánica del Régimen Electoral General) 219 §:ää ja 224 §:ää on siis sovellettava. Viimeksi mainitussa säännöksessä säädetään konkreettisesti, että viiden päivän kuluessa valituksi tulleiden ehdokkaiden on vannottava vala tai annettava vakuutus perustuslain noudattamisesta, ja muussa tapauksessa edustajantoimi todetaan avoimeksi. Puigdemont ja Comín eivät kuitenkaan ole olleet missään vaiheessa Junta Electoral Centralissa (keskusvaalikunta) vannomassa valaa tai antamassa vakuutusta perustuslain noudattamisesta.
                           
                        
            
                  2.
               
               
                  Toinen kanneperuste, joka perustuu Euroopan parlamentin työjärjestyksen 3 artiklan 3 kohdan rikkomiseen.
                  
                              —
                           
                           
                              Kantajat väittävät tältä osin, että Espanjan toimivaltainen viranomainen ei ole antanut mitään sellaista valtakirjaa, jossa ilmoitetaan, että Puigdemont ja Comín ovat vannoneet noudattavansa perustuslakia, mikä on lykkäävänä edellytyksenä heidän asemalleen parlamentin jäseninä. Tämän johdosta Euroopan parlamentin toiminta ei ole kantajien mukaan ollut Euroopan parlamentin jäsenten valitsemisesta annetun säädöksen mukaista, silla loukataan jäsenvaltioiden suvereenia toimivaltaa ja vaarannetaan täysin kaikkien sellaisten sopimusten laillisuus ja pätevyys, jotka Euroopan parlamentti on tehnyt täysistunnossa ja valiokunnissa, joihin Puigdemont ja Comín voivat osallistua.
                           
                        
            
                  3.
               
               
                  Kolmas kanneperuste, joka perustuu siihen, ettei unionin yleisen tuomioistuimen 19.12.2019 asiassa T-502/19 antamalla tuomiolla Junqueras Vies ole merkitystä Euroopan parlamentin toimen pätemättömyyden vaikutusten kannalta.
                  
                              —
                           
                           
                              Kantajat väittävät tältä osin, että Puigdemont ja Comín eivät ole missään vaiheessa olleet tutkintavankeudessa ja että mainituilla henkilöillä on pelkästään immuniteetti valituksi tulemisen julistamisen johdosta mutta he eivät ole olleet täysimääräisiä Euroopan parlamentin jäseniä, koska he eivät täyttäneet kaikkia Espanjan vaalimenettelyä koskevia vaatimuksia.
                           
                        
            
                  4.
               
               
                  Neljäs, toissijaisesti esitetty kanneperuste, joka perustuu Euroopan parlamentin jäsenten valitsemisesta annetun säädöksen 7 artiklan 3 ja 4 kohdan rikkomiseen siltä osin kuin Espanjan vaalilainsäädännössä (yleisestä vaalijärjestelmästä annetun lain 211 §:n 2 momentin d kohta) säädetty yhteensopimattomuuperuste oli täyttynyt
                  
                              —
                           
                           
                              Kantajat väittävät tältä osin, että unionin oikeuden mukaan jokainen jäsenvaltio voi laajentaa kansallisella tasolla Euroopan parlamentin vaalien osalta säädettyjä yhteensopimattomuussääntöjä, kuten tehdään siinä edellä mainitussa kansallisen vaalilainsäädännön säännöksessä, jossa säädetään autonomisten itsehallintoalueiden lainsäädäntöelinten jäsenten tehtävien yhteensopimattomuudesta, ja että Puigdemont ja Comín ovat jättäneet tehtävänsä Katalonian parlamentin jäseninä 7.1.2020.